**РЕПУБЛИКА СРПСКА**

**НАРОДНА СКУПШТИНА**

**Небојша Вукановић, народни посланик Нацрт**

**ЗАКОН**

**О ДОПУНИ КРИВИЧНОГ ЗАКОНИКА**

**РЕПУБЛИКЕ СРПСКЕ**

**Бања Лука, септембар 2023. године**

**Нацрт**

**ЗАКОН**

**О ДОПУНИ КРИВИЧНОГ ЗАКОНИКА**

**РЕПУБЛИКЕ СРПСКЕ**

Члан 1.

У Кривичном законику Републике Српске („Службени гласник Републике Српске”, бр. 64/2017, 104/2018 – Одлука Уставног суда Републике Српске, 15/2021, 89/2021 и 73/2023), у члану 125. у ставу 1. послије тачке 7. додаје се тачка 8. која гласи:

„8) ко лиши живота женско лице, чији је члан породице, којој је блиска особа, садашњи или бивши партнер, без обзира на то да ли су живјели у заједничком домаћинству, или које је претходно злостављао, или које је одбило да са њим успостави партнерски, емотивни или интимни однос, или које је било у подређеном положају у односу на њега, или које је било са њим у пријатељском или пословном односу, или које је било у ситуацији која га чини посебно рањивим”.

Досадашње тачке 8. и 9. постају тачке 9. и 10.

Члан 2.

Овај закон ступа на снагу осмог дана од дана објављивања у „Службеном гласнику Републике Српске”.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**НАЦРТА ЗАКОНА О ДОПУНИ**

**КРИВИЧНОГ ЗАКОНИКА РЕПУБЛИКЕ СРПСКЕ**

**I УСТАВНИ ОСНОВ**

Уставни основ за доношење овог закона садржан је у члану 10. Устава Републике Српске, према којем су грађани Републике Српске, између осталог, равноправни у слободама, правима и дужностима, једнаки су пред законом и уживају исту правну заштиту, у Амандману XXXII т. 5) и 10) на члан 68. Устава Републике Српске, према којем Република уређује и обезбјеђује остваривање и заштиту људских права и слобода и организацију, надлежности и рад државних органа, као и у члану 70. став 1. тачка 2. Устава, према којем Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

**III МИШЉЕЊЕ ВЛАДЕ РЕПУБЛИКЕ СРПСКЕ**

**IV УСКЛАЂЕНОСТ СА ПРАВНИМ ПОРЕТКОМ ЕВРОПСКЕ УНИЈЕ**

Иако Влада није директан предлагач закона, предлагачи су узели у обзир Повељу Европске уније о основним правима *(Charter of Fundamental Rights of the European Union)*, нарочито члан 2, који прописује да свако има право на живот; Конвенцију за заштиту људских права и основних слобода Савјета Европе *(Convention for the Protection of Human Rights and Fundamental Freedoms)*, нарочито члан 2, који прописује да је право на живот сваког лица заштићено законом; Међународни пакт о грађанским и политичким правима *(International Covenant on Civil and Political Rights),* нарочито члан 6. у коме се прописује да је право на живот неодвојиво од човјекове личности и да ово право мора да буде законом заштићено; Универзалну декларацију о људским правима *(Universal Declaration of Human Rights)*, нарочито члан 3. који декларише да свако има право на живот, слободу и безбједност личности.

Право на живот на начин на који је дефинисано у овим интрументима за заштиту људских права имплицира и позитивну обавезу државе, односно јавних власти да се у случају одузимања живота појединцу, о околностима одузимања живота мора спровести истрага, те казнити онај ко је другом одузео живот.

Поред наведених, значајан извор права представља и Конвенција о спречавању и борби против насиља у породици и родно заснованог насиља Савјета Европе [Истанбулска конвенција] *(Council of Europe Convention on Preventing and Combating Violence Against Women and Domestic Violence)* чији је циљ да се насиље над женама и насиље у породици криминализује и адекватно казни, а одузимање живота женском лицу је уједно и посљедњи и најстрашнији степен насиља.

**V РАЗЛОЗИ ЗА ДОНОШЕЊЕ ЗАКОНА**

Многе организације које се баве заштитом људских права, као и заштитом права жена већ дуже вријеме заговарају законске измјене у циљу боље заштите жена жртава насиља и конкретно дефинисање фемицида у оквиру кривичних прописа у Републици Српској и Босни и Херцеговини. С циљем спречавања и сузбијања ове појаве, а имајући у виду сврху кривичноправног законодавства, сасвим оправдано се већ дуже вријеме поставља питање да ли је потребно дефинисати фемицид као посебно кривично дјело или га инкриминисати као посебан облик тешког убиства.

Постоје више теоретских и законских дефиниција фемицида, као посебног облика лишавања живота женског лица, али „без обзира коју дефиницију фемицида прихватимо као адекватну, битно је нагласти да је у основи свих дефиниција убиство жене које је мотивисано чињеницом да је жена и отвореном или скривеном жељом (потребом) мушкарца за доминацијом у свим односима са женом” (вид. Маја Марјановић, Мирјана Лукач, Тијана Арамбашић Живановић, Тања Слијепац, *Анализа поступања институција у случајевима фемицида у Републици Српској*, Гендер центар - Центар за једнакост и равноправност полова Владе Републике Српске: 2021, стр. 11 и остале).

На основу великог броја студија и истраживања, „потврђено је постојање фемицида као специфичног облика убиства које је родно одређено. Истраживања су указала на распрострањеност фемицида, посљедице и највеће факторе ризика. Родна одређеност фемицида указује на пол жртве као релевантну категорију на којој се заснива његова етиолошка димензија, при чему се пол женске жртве узима као разлог за убиство, а феноменологија обухвата више врста родно заснованог насиља: од ’обичног’, умишљајног убиства жене, преко силовања са убиством, до убиства жене ’у име породичне части’ и тако даље.” (вид. Олга Лола Нинковић, Иванка Марковић, Радмила Жигић, Жељка Милеуснић, *Фемицид у Републици Српској, распрострањеност, разумијевање и судска пракса*, Фондација Женски центар: 2021, стр. 13 и остале).

Према извјештају *Убиства жена у регији Западног Балкана 2021*, у Босни и Херцеговини се током 2020. и 2021. године према медијским извјештајима десило 16 случајева фемицида у породично партнерском контексту. Међутим, постоји „велика вјероватноћа да је број убистава жена већи јер сви случајеви нису обухваћени медијским извјештавањем”. Није могуће утврдити колико је жена умрло од посљедица поновљеног насиља јер су у званичним статистикама ове смрти често представљене као смрти са природним узроком. Одбор за праћење проведбе и извјештавање по Истанбулској конвенцији и фемициду у Босни и Херцеговини, наводи да је Високи судски и тужилачки савјет БиХ започео евидентирати податке о односу жртве и починоца у случајевима убиства жена. Ови подаци су показали да је у периоду 2021. и 2022. године укупно убијено 19 жена.

Убиства жена због њиховог пола се дешавају сваке године у Републици Српској и цијелој Босни и Херцеговини, а нарочито свирепо је било убиство из ове године које се десило у Градачцу, а које је још једном указало на то да жене у БиХ немају довољно добру законску и институционалну заштиту од насиља и фемицида.

У Кривичном законику Републике Српске фемицид тренутно није децидно прописан као кривично дјело. Међутим, постоје инкриминације које су родно неутралне али у којима се ипак ради у њиховој основи налази фемицид, као што је то нпр. одредба у Kривичном законику о лишавању живота члана своје породице којег је претходно злостављао; одредба везана за тешко убиство из мржње како кривично дело из мржње може бити извршено због пола или родног идентитета неког лица; одредба која као посебан облик тешког убиства предвиђа убиство жене за коју учинилац зна да је трудна; одредба везана за насиље у породици која прописује казну; одредба о гениталном сакаћењу.

Ипак, наведене одредбе само дјелимично обухватају проблематику фемицида те је стога неопходно посебно дефинисање фемицида у кривичном законодавству Републике Српске.

Како се наводи у *Анализи праксе судова у процесуирању фемицида и покушаја фемицида у Босни и Херцеговини 2017-2021* (Слободанка Kонстантиновић Вилић, Невена Петрушић, Љиљана Филиповић, Обрен Бужанин, Срђан Недић; AIRE центар: 2022, стр. 183) „да би случајеви фемицида били на адекватан начин истражени, процесуирани и санкционисани, потребно је размотрити инкриминацију фемицида, као посебног кривичног дјела против живота и тијела или као посебан облик тешког убиства. Kао посебно кривично дјело против живота и тијела жене, фемицид би обухватао свако родно мотивисано лишење живота жене, било да је оно учињено умишљајно или из нехата. Ово кривично дјело треба да обухвати сва родно мотивисана убистава жена, укључујући и трансполне и трансродне жене. Други могући приступ био би да се родно мотивисано убиство жена инкриминише као посебан облик тешког убиства жена које су починили мушкарци у контексту родно заснованог насиља и убиства жена зато што су жене.”

Инкриминацијом фемицида као тешког убиства Република Српска би послала снажну поруку у борби против фемицида, и уједно би то представљао један дио борбе против цјелокупног насиља над женама које постоји у Републици Српској и Босни и Херцеговини. Кривично законодавство је стуб заштите сваког друштва, те утицај на друге треба да има превентивно дјеловање прописаних кривичноправних санкција. Наиме, прописивање кривичноправних санкција које би најстроже могуће кажњавале фемицид могао би да одврати одређене могуће починиоце убиства од његовог чињења. Само препознавање фемицида кроз право, односно Кривични законик би олакшало процесуирање овог злочина. Наравно, за потпуну елиминацију фемицида потребно је спровести и низ других мјера, од ојачавања капацитета институција кривичног правосуђа за истрагу, кривично гоњење и кажњавање учинилаца родно заснованих убистава жена, преко увођења једноставних, ефикасних и брзих начина реаговања, провођење адекватних програма за рад са учиниоцима насиља према женама и насиља у породици, до едукације младих, дјеце и шире јавности итд. (вид. *Анализа праксе судова у процесуирању фемицида и покушаја фемицида у Босни и Херцеговини 2017-2021*). Од посебног је значаја да се фемицид дефинише у закону као кривично дјело, јер се тиме шаље порука потенцијалним починиоцима да је то тешко и озбиљно кривично дјело за које се изриче најтежа казна затвора (вид. *Kоментари на Kривични закон Федерације БиХ и на Нацрт Закона о измјенама и допунама Kривичног закона Федерације Босне и Херцеговине,* Женска заговарачка група: 2022), у овом случају од најмање десет година или казна доживотног затвора у Републици Српској.

Овим законом инкриминише се фемицид кроз додавање нове тачке у кривичном дјелу „тешко убиство” у Кривичном законику Републике Српске, водећи рачуна о позитивној обавези државе у вези са правом на живот, односно са одредбама:

* члана 11. став 1. Устава Републике Српске, који прописује да је живот човјека неприкосновен;

члана 2. Конвенције за заштиту људских права и основних слобода, који прописује да је право на живот сваког лица заштићено законом;

* члана 6. Међународног пакта о грађанским и политичким правима који прописује да је право на живот неодвојиво од човјекове личности и да ово право мора да буде законом заштићено;
* члана 3. Универзалне декларацију о људским правима који декларише да свако има право на живот, слободу и безбједност личности;
* члана 2. Повеље Европске уније о основним правима који прописује да свако има право на живот.

**VI ОБРАЗЛОЖЕЊЕ ПРЕДЛОЖЕНИХ РЈЕШЕЊА**

Чланом 1. мијења се став 1. члана 125. Кривичног законика на начин да се додаје нова тачка 8. у којој се прописује да ће се онај ко лиши живота женско лице, чији је члан породице, којој је блиска особа, садашњи или бивши партнер, без обзира на то да ли су живјели у заједничком домаћинству, или које је претходно злостављао, или које је одбило да са њим успостави партнерски, емотивни или интимни однос, или које је било у подређеном положају у односу на њега, или које је било са њим у пријатељском или пословном односу, или које је било у ситуацији која га чини посебно рањивим, казнити казном затвора најмање десет година или казном доживотног затвора.

На овај начин се у Кривичном законику директно инкриминише фемицид као тешко убиство.

Овај облик тешког убиства ће извршитионај ко лиши живота женско лице, чији је био члан породице, блиска особа, садашњи или бивши партнер, без обзира на то да ли су живјели у заједничком домаћинству. Према досадашњим истраживањима фемицид се најчешће дешава у оквиру породице, односно од стране блиских особа и партера, те је стога неопходно ову формулацију укључити у Кривични законик. Живот у заједничном домаћинству често није препрека убицама да изврше фемицид, те је стога потребно и дефинисати да и члан породице, блиска особа, садашњи или бивши партнер који не живе у истом домаћинству са жртвом, могу да одговарају за фемицид.

Такође, овај облик тешког убиства ће извршити ионај ко је претходно злостављао женско лице. Како је у овом члану (125) Кривичног законика већ прописано лишавање живота члана породице који је претходно злостављан, на овај начин се теже кажњавање за убиство које се дешава након злостављања проширује и на злостављање које се не дешава нужно у оквиру породице, него и у оквиру других друштвених група и односа.

Овај облик тешког убиства ће извршитионај ко је лишио живота женско лице које је одбило да са њим успостави партнерски, емотивни или интимни однос. Ову формулацију је потребно уградити у Кривични законик како би се кажњавао фемицид који се дешава од стране појединаца који желе да одузму живот женском лицу јер женско лице није жељело да са њима успостави партнерски, емотивни или интимни однос. Тиме се поклања посебна пажња чињеницама да се фемицид, односно убиства жене може десити и због одбијања успостављања одређених односа које је учинилац желио да успостави.

Поред тога, овај облик тешког убиства ће извршитионај ко лиши живота женско лице које је било у подређеном положају у односу на њега, или које је било са њим у пријатељском или пословном односу. Уколико се фемицид деси због других околности, које нису горе наведене, а које се односе на пријатељски или пословни однос између извршиоца и жртве, или на однос у коме је жртва била у подређеном положају у односу на извршиоца, неопходно је да у Кривичном законику постоји и ова формулација, како би учинилац био примјерено кажњен.

Коначно, овај облик тешког убиства ће учинити онај ко лиши живота женско ливе које је било у ситуацији која га чини посебно рањивим. Могуће је да се фемицид деси у ситуацијама када је женско лице посебно рањиво, након одређених догађаја као што су трауматично искуство, вишегодишње злостављање, смрт члана породице и сл. а извршилац фемицида лиши живота женско лице које се налази у таквом стању, знајући или претпостављајући да се налази у таквом стању, искоришћавајући или служећи се таквим стањем како би лишио живота женско лице.

У складу са чланом 188. Пословника Народне скупштине Републике Српске, поред предложеног рјешења у обзир се могу алтернативно узети и друге инкриминације у вези са додавањем нове тачке у став 1. члана 125. Кривичног законика, као што су:

* „ко због њеног пола/рода лиши живота женско лице које му је било или му је тренутно брачни или ванбрачни партнер, или са којим је био у интимној вези”;
* „ко лиши живота женско лице мотивисан полом/родом жртве”;
* „ко лиши живота женско лице због њеног пола/рода”;
* „ко лиши живота женско лице на родно заснованој основи”;
* „ко лиши живота женско лице чији је био члан породице, којој је био блиска особа или ванбрачни партнер или коју је претходно злостављао”.

Чланом 2. прописује се ступање на снагу закона.

**VII ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За спровођење овог закона нису потребна додатна финансијска средства.

**ПРИЛОГ**

**КРИВИЧНИ ЗАКОНИК РЕПУБЛИКЕ СРПСКЕ**

(Текст предложене измјене и допуне уграђен у текст Кривичног законика Републике Српске)

Тешко убиство

Члан 125

(1) Kазном затвора најмање десет година или казном доживотног затвора казниће се:

1) ко другог лиши живота на свиреп или подмукао начин,

2) ко другог лиши живота из користољубља, ради извршења или прикривања другог кривичног дјела, из безобзирне освете, мржње или из других нарочито ниских побуда,

3) ко лиши живота члана своје породице којег је претходно злостављао,

4) ко другог лиши живота при безобзирном насилничком понашању,

5) ко другог лиши живота и при том умишљајно доведе у опасност живот још неког лица,

6) ко умишљајно лиши живота два или више лица, а не ради се о убиству на мах, убиству дјетета при порођају или убиству учињеном под посебно олакшавајућим околностима (члан 124. став 2),

7) ко лиши живота дијете или женско лице за које зна да је трудна,

**8) ко лиши живота женско лице, чији је члан породице, којој је блиска особа, садашњи или бивши партнер, без обзира на то да ли су живјели у заједничком домаћинству, или које је претходно злостављао, или које је одбило да са њим успостави партнерски, емотивни или интимни однос, или које је било у подређеном положају у односу на њега, или које је било са њим у пријатељском или пословном односу, или које је било у ситуацији која га чини посебно рањивим,**

9) ко лиши живота судију или јавног тужиоца у вези са вршењем њихове судијске или тужилачке дужности, или ко лиши живота службено или војно лице при вршењу послова безбједности или дужности чувања јавног реда, хватања учиниоца кривичног дјела или чувања лица лишеног слободе,

10) ко другог лиши живота при извршењу кривичног дјела разбојништва или разбојничке крађе.

(2) Kазна из става 1. овог члана примијениће се и кад је лишење живота извршено организовано или по наруџби.