**РЕПУБЛИКА СРПСКА**

**НАРОДНА СКУПШТИНА**

**Вукота Говедарица, народни посланик**

**Нацрт**

**ЗАКОН**

**О СПРЕЧАВАЊУ СУКОБА ИНТЕРЕСА У ОРГАНИМА ВЛАСТИ**

**РЕПУБЛИКЕ СРПСКЕ**

**Бања Лука, мај 2023. године**

**ЗАКОН**

**О СПРЕЧАВАЊУ СУКОБА ИНТЕРЕСА У ОРГАНИМА ВЛАСТИ  
РЕПУБЛИКЕ СРПСКЕ**

**Предмет регулисања**

**Члан 1.**

1. Овим законом уређује се спречавање сукоба интереса приликом вршења јавних функција изабраних представника, носилаца извршних функција и других именованих лица у свим органима власти Републике Српске.
2. Овај закон се примјењује и на изабрана и именована лица из Републике Српске у институцијама Босне и Херцеговине.
3. Овај закон не искључује примјену других закона и прописа који регулишу сукоб интереса у органима власти Републике Српске.

**Дефиниције коришћених појмова**

**Члан 2.**

У смислу овог закона сматрају се:

а) „**изабраним представницима**“

**-** предсједник и потпредсједници Републике Српске,

**-** народни посланици у Народној скупштини Републике Српске,

**-** делегати у Вијећу народа Републике Српске,

**-** изабрани представници оба дома Парламентарне скупштине Босне и Херцеговине***,***

- одборници у скупштинама јединица локалне самоуправе;

б) „**носиоцимa извршних функција“**:

**-** чланови Владе Републике Српске (у даљем тексту: Влада),

- министри и замјеници министара у Савјету министара Босне и Херцеговине,

- градоначелници и начелници јединица локалне самоуправе и њихови замјеници,

- директори републичких органа управе, републичких управних организација и њихови замјеници,

- директори републичких фондова и њихови замјеници,

- директори агенција и њихови замјеници,

- директори јавних установа и њихови замјеници,

- директори јавних предузећа и њихови замјеници,

- извршни директори јавних предузећа,

- директори предузећа и установа чији је оснивач јединица локалне самоуправе и њихови замјеници,

- руководиоци других институција у Републици Српској и Босни и Херцеговини који су изабрани или именовани одлукама Предсједника Републике Српске, Народне скупштине Републике Српске, Вијећа народа Републике Српске, Владе, Парламентарне скупштине Босне и Херцеговине**,** Савјета министара Босне и Херцеговине, скупштина јединица локалне самоуправе или одлуком градоначелника и начелника јединица локалне самоуправе;

в) „**друга именована лица**“ су савјетници, шефови кабинета, генерални секретари и замјеници генералних секретара и то:

- предсједника и потпредсједника Републике Српске,

- у Народној скупштини Републике Српске,

- у Вијећу народа Републике Српске,

- Владе и чланова Владе,

- члана Предсједништва Босне и Херцеговине,

- предсједавајућег и потпредсједавајућег оба дома Парламентарне скупштине Босне и Херцеговине,

- чланова Савјета министара Босне и Херцеговине,

- градоначелника и начелника у јединицама локалних самоуправа и њихових замјеника,

- директора републичких органа управе и републичких управних организација и њихових замјеника,

- директора републичких фондова и њихових замјеника,

- директора агенција и њихових замјеника,

- директора јавних установа и њихових замјеника,

- директора јавних предузећа и њихових замјеника;

г) „**чланови породице**“ су брачни или ванбрачни супружник изабраног представника, носиоца извршне функције и других именованих лица, његово дијете, усвојилац, усвојеник и дијете брачног супружника (пасторак или пасторка), који са њим живи у заједничком домаћинству;

д) **„улагање капитала“** подразумијева улагање новца, ствари и права у оснивачки капитал привредних друштава;

ђ) **„привредно друштво“** подразумијева сваки организациони облик друштва основаног у складу са прописима о привредним друштвима;

е) **„јавна средства“** подразумијевају средства буџетā Републике Српске, Босне и Херцеговине, дистрикта Брчко, јединица локалне самоуправе у Републици Српској, као и друга средства прикупљена од грађана и правних субјеката по било ком основу који је утврђен законом;

ж) **„јавни субјект“** подразумијева: јавна предузећа, јавне установе, агенције и друге правне субјекте чији је оснивач или већински власник Република Српска или јединица локалне самоуправе;

з) **„лична услуга“** је сваки поступак изабраних представника, носилаца извршних функција и других именованих лица учињен са циљем прибављања користи физичким или правним лицима и организацијама уз њихову обавезу да као противуслугу плате новчану накнаду или прибаве материјалну или било коју другу личну корист;

и) **„поклон у вези са вршењем дужности“** подразумијева: новац, предмете, права, услуге без накнаде, те неку другу корист дату или обећану, угоститељску услугу, услугу ноћења, опрост дуга или обавезе, путни трошак, улазницу, умјетнички предмет, осигурање, медицинску или другу корист коју изабрани представник, носилац извршне функције или друго именовано лице није лично платило;

ј) **„примање поклона“**, поред личног преузимања поклона, подразумијева и примање поклона од стране трећег лица у име изабраног представника, носиоца извршне функције и другог именованог лица ако је поклон примљен са њиховим знањем;

к) **„удружење грађана“**, подразумијева удружење грађана и фондација основаних у складу са прописима о удружењима и фондацијама;

л) **„Републичка комисија за спречавање сукоба интереса“ (**у даљем тексту: Комисија), подразумијева орган Републике Српске који на основу овог закона утврђује постојање сукоба интереса изабраних представника, носилаца извршних функција и других именованих лица у складу са овим законом и другим прописима који регулишу њихове надлежности и утврђује одговорност у случајевима сукоба интереса.

**Сукоб интереса**

**Члан 3.**

1. Сукоб интереса у органима власти Републике Српске постоји увијек када приватни интереси изабраних представника, носилаца извршних функција и других именованих лица утичу или могу утицати на правилно, непристрасно и објективно вршење службене дужности.
2. Изабрани представници, носиоци извршних функција и друга именована лица су изричито неспојиве функције и не могу се истовремено обављати.
3. Сукоб интереса утврђен овим законом односи се и на лица која су именована за вршиоце дужности.

**Приватни интерес**

**Члан 4.**

Приватни интерес изабраних представника, носилаца извршних функција и других именованих лица подразумијева било коју личну услугу, услугу за чланове њихових породица и повезаних лица или привредних друштава и организација са којима имају или ће у року шест мјесеци након завршетка мандата имати пословне, организационе, политичке и друге односе неспојиве са правилним обављањем службене дужности.

**Основна начела**

**Члан 5.**

Спречавање сукоба интереса у јавном сектору има за циљ:

* афирмацију политике и стварања праксе јачања повјерења јавности у интегритет, објективност и непристрасност изабраних представника, носилаца извршних функција и других именованих лица при одлучивању из њихове надлежности,
* развијање културе о потреби забрањивања приватног интереса у институцијама и утицаја на начин који обезбјеђује транспарентност поступака изабраних представника, носилаца извршних функција и других именованих лица, а не умањује њихов лични и професионални интегритет,
* успостављање и јачање позитивног партнерског односа између јавног сектора, привреде и грађана кроз правичну и непристрасну примјену одредаба овог закона,
* онемогућавање изабраним представницима, носиоцима извршних функција и другим именованим лицима да обављају више од једне јавне функције.

**Принципи дјеловања носилаца јавних функција**

**Члан 6.**

1. Изабрани представници, носиоци извршних функција и друга именована лица, као јавни службеници и носиоци јавних функција, морају дјеловати у интересу грађана.
2. У обављању јавне функције изабрани представници, носиоци извршних функција и друга именована лица не смију свој приватни интерес супроставити општем интересу нити га стављати изнад њега.

**Забрањене активности**

**Члан 7.**

Изабрани представници, носиоци извршних функција и друга именована лица налазе се у сукобу интереса ако:

а) су чланови у управном одбору, надзорном одбору, скупштини, управи или у својству овлаштене особе у јавном субјекту;

б) приме или захтијевају поклон, обећање поклона или неке друге вриједности као накнаду за услуге из дјелокруга послова јавне функције коју врше, за себе или члана породице;

в) траже, прихвате или приме било коју вриједност или услугу за себе или за чланове породице као накнаду за учествовање у одлучивању о било којем питању или одлуци јавног органа у коме обављају јавну функцију;

г) обећају запослење или неко друго право у замјену за поклон, обећање поклона или неку другу врсту накнаде за себе или за чланове породице;

д) привилегују лица ради страначког или неког другог опредјељења, поријекла, личних или породичних веза;

ђ) одбију увид у своје финансијско стање на захтјев надлежног органа;

е) утичу на добијање послова од органа власти у циљу стицања материјалне или нематеријалне користи за себе или другога;

ж) користе повлаштене информације о раду органа власти ради личне користи, користи члана породице или користи других лица;

з) закључују правни посао или на неки други начин користе свој положај како би утицали на одлуке законодавне, извршне или судске власти ради личне користи, користи члана породице или користи других лица.

**Тумачење сукоба интереса**

**Члан 8.**

1. У случају недоумице да ли је планирани поступак у супротности са општим интересом, носиоци јавних функција дужни су затражити тумачење Комисије.
2. Комисија ће у року од петнаест дана од дана примитка захтјева дати носиоцу јавне функције одговор на затражено тумачење односно образложено тумачење евентуалног сукоба интереса.

**Лична одговорност носилаца јавних функција**

**Члан 9.**

Изабрани представници, носиоци извршних функција и друга именована лица су лично одговорни за правилно, објективно и непристрасно обављање функција на које су изабрани, односно именовани.

**Обавеза подношења оставке**

**Члан 10.**

1. Изабрани представници, носиоци извршних функција и друга именована лица обавезни су поднијети оставку на неспојиву функцију најкасније један дан прије преузимања јавне функције.
2. Изабрани представници, носиоци извршних функција и друга именована лица која су на неспојиву функцију именована прије доношења овог закона, обавезна су у року од року тридесет дана од дана ступања на снагу овог закона поднијети оставку на неспојиву функцију.

**Лично финансијско стање**

**Члан 11.**

1. Изабрани представници, носиоци извршних функција и друга именована лица дужни су достављати редовне финансијске извјештаје, како је предвиђено законом и прописима Комисије.
2. Комисија ће посебним актом уредити начин контроле финансијског извјештаја из става 1. овог члана.

**Забрана стицања личне користи**

**Члан 12.**

Изабрани представници, носиоци извршних функција и друга именована лица не смију користити јавну функцију за стицање личне користи или користи са њима повезаних правних или физичких лица и не смију бити ни у каквом односу зависности према организацијама и лицима која би могла утицати на њихову објективност.

**Начин вршења јавне функције**

**Члан 13.**

Изабрани представници, носиоци извршних функција и друга именована лица дужни су јавну функцију обављати савјесно и одговорно, законито и непристрасно, придржавајући се етичког кодекса и истовремено чувајући властиту вјеродостојност и достојанство функције коју обављају.

**Начин коришћења средстава рада**

**Члан 14.**

За вријеме вршења јавне функције изабрани представници, носиоци извршних функција и друга именована лица обавезна су имовину и финансијска средства јавних органа и јавних субјеката користити на рационалан и ефикасан начин и искључиво у сврху за коју су намијењена.

**Неспојивост у односу на јавне субјекте**

**Члан 15.**

1. Чланство у управном или надзорном одбору правних лица, управи или одбору за ревизију, као и својство лица овлаштеног за заступање јавног предузећа неспојиво је са јавном функцијом изабраног представника, носиоца извршне функције или другог именованог лица за вријеме док врше јавну функцију као и шест мјесеци након њеног престанка.
2. Забрана из става 1. овога члана односи се и на чланове породице изабраних представника, носилаца извршних функција и других именованих лица.

**Неспојивост у односу на привредна друштва**

**Члан 16.**

1. Изабрани представници, носиоци извршних функција и друга именована лица за вријеме вршења јавне функције и шест мјесеци након престанка исте не могу бити чланови надзорног и управног одбора, одбора за ревизију, нити лица овлаштена за заступање било којег облика привредног друштва или организације:

а) у које су уложили капитал у периоду од четири године прије преузимања јавне функције коју врше и

б) који послују са органима власти Републике Српске или јединицама локалне самоуправе у вријеме док изабрани представници, носиоци извршних функција и друга именована лица врше јавне функције, као и шест мјесеци након престанка исте, ако је вриједност уговора или посла већа од 50.000 КМ.

1. Изабрани представници, носиоци извршних функција и друга именована лица не могу на било који начин одлучивати у јавном органу или јавном субјекту у којом врше јавну функцију по свим питањима која се непосредно тичу привредног друштва у којем они или чланови њихових породица имају финансијски интерес и дужни су образложити разлоге због којих се уздржавају од одлучивања.

**Неспојивост у односу на удружења и фондације**

**Члан 17.**

Изабрани представници, носиоци извршних функција и друга именована лица не могу обављати послове предсједника, директора, овлаштеног лица или члана органа удружења или фондација која се финансирају из јавних средстава у износу већем од 20.000 КМ на годишњем нивоу, односно 50.000 КМ на годишњем нивоу у удружењима или фондацијама из области културе и спорта.

**Забрана пружања личних услуга**

**Члан 18.**

1. Изабрани представници, носиоци извршних функција и друга именована лица не могу закључивати уговоре о пружању личних услуга било које врсте јавним предузећима и институцијама које се финансирају из јавних средстава.
2. Изабрани представници, носиоци извршних функција, друга именована лица и чланови њихових породица не могу закључивати уговоре о пружању личних услуга са привредним друштвом које закључује уговоре или на други начин послује са органом власти Републике Српске или јединице локалне самоуправе.
3. Одредба става 2. овог члана примјењује се само на привредна друштва која на било који начин послују са органом власти Републике Српске или јединице локалне самоуправе за вријеме док изабрани представник, носилац извршне фунцкије или друго именовано лице врши јавну функцију, као и шест мјесеци након њеног престанка, када вриједност уговореног посла прелази 30.000 КМ на годишњем нивоу.

**Примање поклона**

**Члан 19.**

1. Изабрани представници, носиоци извршних функција и друга именована лица примљене поклоне обавезни су пријавити Комисији и предати органу или јавном субјекту у којем врше јавну функцију.
2. Примљени поклон из става 1. овог члана постаје власништво органа или јавног субјекта у којем изабрани представници, носиоци извршних функција и друга именована лица врше јавну функцију.
3. Органи власти и јавни субјекти су дужни да у року од 30 дана од дана ступања на снагу овога закона посебним актом уреде поступак, начин евиденције, предаје и чувања примљених поклона.
4. Примање поклона подразумијева и давање поклона трећем лицу на име изабраног представника, носиоца извршне функције или другог именованог лица, ако је поклон примљен са њиховим знањем.

**Комисија за утврђивање сукоба интереса**

**Члан 20.**

1. Сукоб интереса у органима власти Републике Српске утврђује Републичка комисија за спречавање сукоба интереса.
2. Комисија је самосталан орган који проводи поступак утврђивања постојања сукоба интереса изабраних представника, носилаца извршних функција и других именованих лица, утврђује одговорност у случајевима постојања сукоба интереса и изриче санкције у складу са одредбама овог закона и другим прописима који регулишу њихове надлежности.

**Начин избора и састав Комисије**

**Члан 21.**

1. Комисија има предсједника и шест чланова.
2. Предсједника и чланове Комисије бира Народна скупштина Републике Српске на период од четири године, уз могућност поновног избора.
3. Предсједник и чланови Комисије могу бити бирани највише два пута.
4. Предсједник и чланови Комисије су лица која су стручним, радним и моралним квлаитетима доказала своју непристрасност и савјесност. Најмање један члан Комисије мора бити дипломирани правник са положеним правосудним испитом.
5. Предсједник и чланови Комисије су лица која испуњавају услове из члана 22. овог закона.
6. Предсједник и чланови Комисије не могу бити лица из члана 2. тачка а), б), в) и г) овог закона и лица запослена у републичким органима.
7. У саставу Комисије биће изабрана лица из реда сва три конститутивна народа, под условом да се на јавни конкурс пријаве кандидати који испуњавају услове јавног конкурса.
8. Предсједник и чланови Комисије не могу обављати дужност у органима политичких организација, удружења или фондација које су организационо или финансијски повезани са политичком организацијом, не могу бити укључени у било какву страначку активност, нити смију бити у сукобу интереса у смислу овог закона.
9. Пословником о раду Комисија уређује питања од значаја за њену организацију и рад.

**Услови за избор и именовање чланова Комисије**

**Члан 22.**

1. За предсједника и чланове Комисије могу бити бирана лица која испуњавају опште и посебне услове.
2. Општи услови које кандидат мора испуњавати су:

а) да је држављанин Републиле Српске, односно Босне и Херцеговине,

б) да је старији од 18 година,

в) да има општу здравствену способност,

г) да није осуђиван за кривично дјело на безусловну казну затвора од најмање шест мјесеци или за кривично дјело које га чини неподобним за функцију јавног службеника

д) да није отпуштен из органа управе као резултат дициплинске мјере на било којем нивоу власти Републике Српске и Босне и Херцеговине три године прије објављивања конкурса.

(3) Посебни услови које кандидат мора испуњавати су:

а) VII степен стручне спреме: факултет правних наука, факултет економских наука или факултет политичких наука,

б) најмање пет година радног искуства у траженом степену образовања.

**Надлежност Комисије**

**Члан 23.**

Комисија има следеће надлежности:

а) у складу са овим законом по службеној дужности или на захтјев републичког органа или јавног субјекта покреће и проводи поступак утврђивања сукоба интереса и одговорности изабраних представника, носилаца извршних функција и других именованих лица, водећи рачуна о заштити интегритета личности лица против кога се води поступак утврђивања сукоба интереса,

б) доноси правилнике, упутства и друге акте ради прмијене овог закона, те прописује обрасце и води регистар,

в) одлучује о томе да ли је неко дјеловање или пропуст дјеловања супротно овом закону или другом пропису који регулише сукоб интереса,

г) у случају утврђеног постојања сукоба интереса доноси рјешење о престанку обављања јавне функције и доставља га органу или јавном субјекту у којем је изабрани представник, носилац извршне функције или друго именовано лице исту вршило,

д) утврђује смјернице и упутства у сврху спријечавања сукоба интереса,

ђ) покреће иницијативе за измјене овог закона,

е) подноси извијештај о свом раду Народној скупштини Републике Српске најмање једном годишње и

ж) обавјештава надлежно тужилашто у случају сумње постојања кривичног дјела.

**Пословник о раду Комисије**

**Члан 24.**

1. Питања од значаја за организацију, рад и одлучивање Комисије уређују се посебним пословником.
2. Пословник из става 1. усваја Комисија на приједлог предсједника.

**Регистар електронске евиденције**

**Члан 25.**

1. Комисија је дужна да сачини регистар електронске евиденције изабраних представника, носилаца извршне функције и других именованих лица и да га јавно публикује на интернет страници Комисије.
2. Регистар електронске евиденције у смислу овог закона садржи податке о јавној функцији изабраних представника, носилаца извршних фуккција и других именованих лица.

**Поступак пред Комисијом**

**Члан 26.**

1. Поступак за утврђивање постојања сукоба интереса покреће Комисија по службеној дужности или на захтјев републичког органа или јавног субјекта.
2. Поступак за утврђивање постојања сукоба интереса Комисија може покренути на образложен писани захјтев изабраног представника, носиоца извршне функције или физичког лица.
3. Одлука о покретању поступка из ст. 1. и 2. овог члана, доставља се лицу против којег је покренут поступак.
4. Лице из става 3. дужно је у року који Комисија одреди, а најдуже у року од 30 дана, доставити одговор на одлуку о покретању поступка.
5. Комисија по службеној дужности прибавља доказе и утврђује чињенице непосредно или путем другог надлежног органа. Органи власти и јавни субјекти су обавезни да на захтјев Комисије у року од 15 дана, Комисији доставе тражену документацију.

**Санкције**

**Члан 27.**

1. За повреду одредби овог закона Комисија може лицима из члана 1. изрећи следеће санкције:

а) опомену,

б) новчану казну,

в) престанак обављања јавне функције.

1. У случају да је изабрани представник, носилац извршне функције или друго именовано лице поступило супротно члану 19. овог закона Комисија може изрећи мјеру предаје примљеног поклона органу или јавнопм субјекту у којем лице врши јавну функцију.
2. У случају из става 2. Комисија је дужна поднијети пријаву надлежном органу против јавног службеника из члана 1. овога закона.

**Опомена**

**Члан 28.**

Комисија ће изрећи опомену у случају када изабрани представник, носилац извршне функције или друго именовано лице поступи супротно чл. 11. и 19. овог закона. Опомена јавним службеницима изриче се у случајевима у којима Комисија утврди нарочито лаке повреде обавеза и дужности из овог закона које производе незнатне последице у односу на његов циљ и предмет регулисања.

**Новчана казна**

**Члан 29.**

(1) Новчаном казном од 20.000 до 30.000 КМ казниће се изабрани представник, носилац извршне функције или друго именовано лице, ако:

а) поступа супротно одредбама члана 3. овог закона,

б) поступа супротно одредбама члана 7. овог закона, изузев тачке ђ).

в) обавља неспојиву дужност у јавном субјекту из члана 15. овог закона.

(2) Новчаном казном у износу од 10.000 до 20.000 КМ казниће се изабрани представник, носилац извршне влати или друго именовано лице, ако:

а) обавља неспојиву дужност у привредном друштву из члана 16. овог закона,

б) ако поступа супротно одредбама члана 17. овог закона,

в) закључи уговор о пружању личних услуга супротно одредбама члана 18. овог закона,

г) прими и располаже поклоном супротно одредбама члана 19. овог закона.

(3) Новчаном казном од 5.000 до 10.000 КМ казниће се за прекршај изабрани представник, носилац извршне функције или друго именовано лице, ако не поступи у складу са чланом 7. тачка ђ).

**Јавно објављивање одлуке Комисије**

**Члан 30.**

1. Акт Комисије којим се утврђује постојање сукоба интереса јавно се објављује.
2. Одлука Комисије објављује се у Службеном гласнику Републике Српске и најмање једном дневном листу.

**Обавеза провођења поступка престанка мандата**

**Члан 31.**

Након доношења коначног рјешења којим се у складу са чланом 34. овог закона утврди да код изабраног представника, носиоца извршне функције или другог именованог лица постоји сукоб интереса, Комисија ће у року од 15 дана донијети рјешење о престанку обављања јавне функције у органу или јавном субјекту.

**Неподобност за кандидовање**

**Члан 32.**

Ако се коначним рјешењем из члана 34. овог закона утврди да је изабрани представник, носилац извршне функције или друго именовано лице било у сукобу интереса, сматра се неподобним за кандидовање на било коју непосредно или посредно изабрану функцију, у периоду од 4 године након доношења коначног рјешења.

**Рок изрицања санкција**

**Члан 33.**

1. Комисија је обавезна у року од 30 дана од дана пријема одговора из члана 26. став 4. овог закона донијети одлуку о сукобу интереса и изрећи одговарајуће санкције.
2. У случају кршења више одредаба овог закона Комисија може изрећи истовремено једну или више казни са заштитном мјером.
3. На одлуку Комисије може се поднијети жалба.

**Одлучивње о жалби**

**Члан 34.**

1. Против коначног рјешења Комисије, жалба се подноси Комисији за жалбе у року од 15 дана од дана доношења коначног рјешења Комисије.
2. Комисија за жалбе има предсједника и 4 члана.
3. Комисију за жалбе именује Народна скупштина на период од 4 године уз могућност поновног избора.
4. Предсједник и чланови Комисије за жалбе могу бити бирани највише два пута.
5. За предсједника и чланове Комисије за жалбе могу бити именована лица која испуњавају услове прописане ови законом за избор предсједника и чланове Комисије.
6. Комисије за жалбе у року од 30 дана доноси рјешење о изреченој санкцији које је коначно.
7. Против коначног рјешења Комисије за жалбе може се покренути управни спор пред надлежним судом.
8. Пословником о раду Комисије за жалбе се уређују питања од значаја за њену организацију и рад.

**Достављање информације о изреченим казнама и мјерама**

**Члан 35.**

Комисија ће о коначном рјешењу проведеног поступка утврђивања сукоба интереса обавјестити подносиоца захтјева за покретање поступка утврђивања сукоба интереса.

**Поступак за примјену санкција**

**Члан 36.**

Поступак за примјену санкција у вези са непоштовањем овог закона покреће се са даном правоснажности коначног рјешења и мора се завршити у року од 30 дана од дана покретања поступка.

**Рок за доношење подзаконских аката**

**Члан 37.**

Комисија ће донијети све потребне прописе за провођење овог закона у року од 30 дана од дана ступања на снагу овог закона.

**Прелазне и завршне одредбе**

**Члан 38.**

Ступањем на снагу овог закона престаје да важи Закон о спречавању сукоба интереса у органима власти Републике Српске („Службени гласник Републике Српске“ бр. 73/08 и 52/14).

**Ступање на снагу**

**Члан 39.**

Овај закон ступа на снагу осмог дана од дана објављивања у „Службеном гласнику Републике Српске“.

Број: **ПРЕДСЈЕДНИК**

Датум: **НАРОДНЕ СКУПШТИНЕ**

**Ненад Стевандић**

**ОБРАЗЛОЖЕЊЕ**

**Нацрта Закона о спречавању сукоба интереса у органима**

**власти Републике Српске**

**I УСТАВНИ ОСНОВ**

Уставни основ за доношење Закона о спречавању сукоба интереса у органима власти Републике Српске садржан је у члану 68. тачка 18. и члану 70. тачка 2. Устава Републике Српске, којим је уређено да Народна скупштина доноси законе, друге прописе и опште акте.

**II УСКЛАЂЕНОСТ СА УСТАВОМ, ПРАВНИМ СИСТЕМОМ И ПРАВИЛИМА ЗА ИЗРАДУ ЗАКОНА И ДРУГИХ ПРОПИСА РЕПУБЛИКЕ СРПСКЕ**

**III** **УСКЛАЂЕНОСТ СА ПРОПИСИМА ЕВРОПСКЕ УНИЈЕ**

**IV РАЗЛОЗИ ЗА ДОНОШЕЊЕ ЗАКОНА**

На самом почетку треба нагласити да су законом о сукобу интереса у институцијама власти Босне и Херцеговине уређене посебне обавезе изабраних представника, носиоца извршних функција и других именованих лица у институцијама Босне и Херцеговине. Поменутим законом утврђено је да ће ентитети Република Српска и Федерација Босне и Херцеговине као и дистрикт Брчко донијети сопствене законе о сукобу интереса у органима власти, што је Република Српска учинила 2008. године. После елементарне непогоде поплава које су задесиле Републику Српску 2014. године закон је у једном сегменту добио одговарајуће допуне, а које су третирале новонасталу ситуацију коју су изазвале наведене елементарне непогоде.

У пар наврата органи Републике Српске су покушали донијети закон којим би се уредио сукоб интереса за републичке органе као и органе јединица локалне самоуправе, али без успјеха. Нажалост из године у годину указује се потреба да Република Српска уреди на врло прецизан и недвосмислен начин спречавање сукоба интереса у органима власти Републике Српске и јединица локалне самоуправе.

Постојећи текст закона у својој примјени није дао очекиване резултате. Својевремено је Влада Републике Српске предлагала измјене и допуне Закона о спречавању сукоба интереса у органима власти Републике Српске који је као што је познато повучен из процедуре. Свједоци смо да се последњих година постојећи закон спроводи и тумачи на необјашњиве начине што изазива хаотично стање у институцијама власти Републике Српске. На тај начин могуће је уочити тумачења актуелне власти у Републици Српској да је постојећим законом дозвољено изабраним представницима да обављају функције носилаца извршне власти и обратно. На тај начин велики број функционера извршне власти обавља на недозвољен начин двије или више функција. Сматрам апсолутно неприхватљивим да поједини политички субјекти из власти самоиницијативно најављују како неће дозволити својим функционерима да обављају двије или више функција.

Да се правилно тумачи Закон о спречавању сукоба интереаса у органима власти Републике Српске политички субјекти не би имали основа за такве квалификације, па стога постоји потреба за доношењем новог закона који ће на крајње прецизан начин, неостављајући простора погрешним тумачењима закона, уредити ову материју.

Такође сматрам да је потребно обухватити још један број лица која врше јавне функције и располажу буџетским средствима те се на тај начин доводе у позицију класичног сукоба интереса иако основним текстом закона нису обухваћене.

**V ОБРАЗЛОЖЕЊЕ ПРЕДЛОЖЕНИХ ЗАКОНСКИХ РЈЕШЕЊА**

Закон о спречавању сукоба интереса у органима власти Републике Српске састоји се од 39 чланова чије одредбе дефинишу начин утврђивања сукоба интереса у органима власти Републике Срппске и регулишу спречавање утврђеног сукоба интереса.

Чланом 1. Нацрта закона утврђује се предмет регулисања, односно одређују се која лица су обухваћена овим законом.

Чланом 2. Нацрта закона прописане су дефиниције коришћених појмова који су обухваћени законом.

Чланом 3. Нацрта закона дефинисани су облици сукоба интереса у органима власти Републике Српске.

Чланом 4. Нацрта закона дефинисан је појам приватног интереса лица која обављају јавне функције.

Чланом 5. Нацрта утврђена су основна начела и циљеви спречавања сукоба интереса у органима власти Републике Српске.

Члан 6. Нацрта садржи принципе дјеловања носилаца јавних функција.

Члан 7. Нацрта закона дефинише забрањене активности носилаца јавних функција.

Члан 8. Нацрта закона детерминише тумачење сукоба интереса.

Члан 9. Нацрта закона одређује личну одговорност носилаца јавних функција.

Одредбом члана 10. Нацрта закона дефинисана је обавеза подношења оставке лица

за које је утврђено постојање сукоба интереса.

Чланом 11. Нацрта закона прописује се обавеза подношења редовних финансијских извјештаја изабраних лица, носилаца јавних функција и других именованих лица.

Члан 12. Нацрта закона одређује се забрана стицања личне користи лица која су обухваћена овим законом.

Члан 13. Нацрта закона прописује начин вршења јавне функције.

Чланом 14. Нацрта закона дефинисан је начин коришћења средстава рада од стране изабраних представника, носиоца јавних функција и других именованих лица.

Чл.15., 16. и 17. Нацрта закона дефинише се неспојивост функција.

Члан 18. Нацрта закона дефинише се начин и забрана пружања личних услуга за носиоце јавних функција.

Чланом 19. Нацрта закона обухваћено је примање поклона.

Чл. 20., 21., 22., 23. и 24. Нацрта закона одређује се формирање, услови, начин избора, надлежност Републичке комисије за спречавање сукоба интереса, као и пословник о њеном раду.

Члан 25. прописује формирање и начин вођења регистра електронске евиденције од стране Комисије.

Чланом 26. Нацрта закона прописује се покретање и вођење поступка за утврђивање и постојање сукоба интереса.

Чл. 27., 28. и 29. Нацрта закона прописују санкције, опомене и новчане казне у случају утврђеног постојања сукоба интереса.

Чланом 30. Нацрта закона обезбјеђује се јавност и транспарентност рада Комисије.

Члан 31. Нацрта закона прописује обавезу провођења поступка престанка мандата.

Члан 32. Нацрта закона прописује неподобност кандидовања за лице код којег је утврђено постојање сукоба интереса.

Чланом 33. Нацрта закона прописан је рок за изрицање санкције у случају уртврђеног сукоба интереса.

Члан 34. Нацрта закона прописује начин именовања Комисије за жалбе, њену надлежност и поступак одлучивања о жалби.

Члан 35. Нацрта закона прописује обавезу упућивања писаног обавјештења подносиоцу захтјева за покретање поступка утврђивања сукоба интереса.

Члан 36. дефинише поступак и рок за примјену изречених санкција.

Члан 37. дефинише рок за доношење подзаконских аката.

Члан 38. обухвата прелазне и завршне одредбе.

Члан 39. дефинише ступање на снагу Закона о спречавању сукоба интереса у органима власти Републике Српске.

**VI ФИНАНСИЈСКА СРЕДСТВА И ЕКОНОМСКА ОПРАВДАНОСТ ДОНОШЕЊА ЗАКОНА**

За провођење овог закона нису потребна додатна финансијска средства у Буџету Републике Српске.