**РЕПУБЛИКА СРПСКА ПРИЈЕДЛОГ**

**ВЛАДА**

**РЕЗОЛУЦИЈА**

**О ПРОТИВЉЕЊУ АКТИВНОСТИМА ИЗГРАДЊЕ И УСПОСТАВЉАЊА НУКЛЕАРНОГ ОБЈЕКТА «ЦЕНТАР ЗА ЗБРИЊАВАЊЕ РАДИОАКТИВНОГ ОТПАДА» НА ЛОКАЦИЈИ ТРГОВСКЕ ГОРЕ, ОПШТИНА ДВОР, РЕПУБЛИКА ХРВАТСКА**

**Бања Лука, октобар 2023. године**

**ПРИЈЕДЛОГ**

Народна скупштина Републике Српске, на основу члана 70. став 1. тачка 2. Устава Републике Српске, сагласно одредбама члана 179. Пословника Народне скупштине Републике Српске („Службени гласник Републике Српске“, број 66/20), на \_\_\_\_\_сједници, одржаној \_\_\_\_2023. године, доноси

**РЕЗОЛУЦИЈУ**

**О ПРОТИВЉЕЊУ АКТИВНОСТИМА ИЗГРАДЊЕ И УСПОСТАВЉАЊА НУКЛЕАРНОГ ОБЈЕКТА «ЦЕНТАР ЗА ЗБРИЊАВАЊЕ РАДИОАКТИВНОГ ОТПАДА» НА ЛОКАЦИЈИ ТРГОВСКЕ ГОРЕ, ОПШТИНА ДВОР, РЕПУБЛИКА ХРВАТСКА**

1. Народна скупштина Републике Српске је упозната да Влада Републике Хрватске планира изградити и успоставити нуклеарни објекат „Центар за збрињавање радиоактивног отпада“ на локацији бившег војног складишта „Черкезовац“, које се налази у средишњем дијелу масива Трговске горе, општина Двор, на основу Одлукe о доношењу Националног програма проведбе Стратегије збрињавања радиоактивног отпада, искориштених извора и истрошеног нуклеарног горива - Програм за период до 2025. године са погледом до 2060. године (“Народне новине“, бр.100/18 и 156/22)од 09.11.2018. године.

2. Народна скупштина Републике Српске са забринутошћу констатује да је локација „Черкезовац“, општина Двор, одређена за изградњу и успостављање нуклеарног објекта у којем Република Хрватска, у току 2026. године, планира започети активности одлагања отпада ниске и средње радиоактивности из Нуклеарне електране „Кршко“, Република Словенија. Имајући у виду чињеницу да је локација „Черкезовац“ удаљена само 2,2 km, односно 850 метара ваздушне линије од државне границе Републике Хрватске са БиХ, односно од општине Нови Град, Народна скупштина Републике Српске наводи сљедеће:

- да локација која је одабрана за изградњу нуклеарног објекта представља подручје које обухвата акумулације подземних вода које су врло осјетљиве те се лако и брзо могу загадити. Локација је испресијецана водотоцима који представљају централно сливно подручје према ријеци Уни и општинама Нови Град, Крупа на Уни, Козарска Дубица и Костајница, те граду Босанска Крупа у Федерацији Босне и Херцеговине и Хрватској Костајници у Републици Хрватској. Друго сливно подручје одводи воде са ове локације према ријеци Купи и према сусједним хрватским општинама. Поток Жировац протиче подручјем предвиђеним за одлагање радиоактивног отпада и директно се улијева у ријеку Уну, чија се вода користи за пиће, наводњавање земљишта, купање и туристичке садржаје, те би била угрожена радиоактивним и другим честицама опасним по живот и здравље људи. Подручјe које чини територију Републике Српске и које се налази у непосредној близини Трговске горе, било би изложено знатној опасности усљед евентуалне хаварије, што значи да је могући значајан прекогранични утицај на водне ресурсе;

- да се у непосредној близини Трговске горе налазе површински водотокови, што значи да је повећан ризик од плављења у максималном хидролошком пику, па је на том подручју могућа интензивна контаминација вода. Поред тога, предметни захват се налази у сливу осјетљивог подручја (Дунавски слив) који такође може бити угрожен;

- да с обзиром на геолошки положај, односно конфигурацију терена, предметна локација може имати двије трећине утицаја на животну средину, здравље становништва и територију Републике Српске и БиХ из разлога што је подручје које окружује локацију само једном трећином на територији Републике Хрватске, а двије трећине утицаја је могуће на територији Републике Српске и БиХ;

- да је предметна локација удаљена 2,2 km од Парка природе „Уна“, који је проглашен заштићеним природним добром категорије V на основу Одлуке Владе Републике Српске, број 04/1-012-2-2363/19 од 14.09.2019. године („Службени гласник Републике Српске“, број 79/19). Парк природе „Уна“ се налази на крајњем сјеверозападном дијелу БиХ и Републике Српске. Простире се на четири општине у Републици Српској и то: Крупа на Уни, Нови Град, Костајница и Козарска Дубица. Цијелом својом дужином, на овом дијелу, ријека Уна граничи са Републиком Хрватском. Дужина ријеке Уне обухваћене заштићеним подручјем износи 95 km.Основну вриједност овог подручја чине чиста и смарагдна ријека Уна, низ хидролошких, геоморфолошких и других феномена, међу којима се истичу многи седрени облици, брзаци, водопади, аде и ријечна језера, као и нераскидива обална вегетација која прати ријеку дуж цијелог њеног тока. Уна је својим процесом стварања седре и седрених феномена уникатна природна појава и у периоду ниског водостаја ријеке, седрене формације посебно долазе до изражаја, када постају „пристаниште“ великом броју птица.Посебну вриједност подручја чине станишта бројних врста риба. У ријеци Уни је идентификовано 39 различитих врста риба, што је свакако сврстава у ред наших најбогатијих ријека. Трећа специфичност Парка природе „Уна“ су непоновљиви пејзажи. Подручје је стављено у режим заштите III степена који подразумијева активну заштиту и могућност одрживог коришћења, с тим да је забрањена изградња индустријских, инфраструктурних, хидротехничких и других објеката чији рад и постојање могу изазвати неповољне промјене квалитета земљишта, воде, ваздуха, живог свијета, љепоте предјела, културних добара и њихове околине, као и испуштање токсичних, органски оптерећених и топлински загађених вода, течности или материја у ријеку Уну, што указује да локација Трговске горе, због непосредне близине Парка природе „Уна“, није прихватљива за изградњу и успостављање предметног нуклеарног објекта, због утицаја на заштићена природна добра и негативног утицаја на туристичке потенцијале овог подручја;

- да је подручје Трговске горе изграђено од шкриљаца, пјешчара, силтита, кречњака и доломита са стрмим нагибима и унутрашњим пукотинама те су стијене водопропусне, што додатно указује да локација није прихватљива за одлагање радиоактивног отпада, с обзиром на геолошку структуру предметног подручја;

- да је подручје Трговске горе у геолошком смислу врло неповољно јер се налази на рубу тектонске навлаке којом су карбонске стијене навучене на тријаске карбонате. Ради се о 7. зони максимално очекиваних интензитета за повратни период од 500 година са утврђеним вертикалним и хоризонаталним расједима. Неотектоника са активним расједима овог подручја, узрокована је континуираним кретањем Јадранске микроплоче ка сјеверу, због тога долази до деформације земљине коре на контакту Динарида и Панонског басена. На основу досадашњих анализа, позиције епицентара и фокалних механизама издвојена су три система расједа од којих је најдоминантнији са пружањем по правцу СЗ-ЈИ (Покупско-Бањалучки). Земљотреси који су се десили у непосредној близини подручја Трговске горе су имали веома значајне ефекте и најјачи су земљореси у инструменталом периоду на подручју Републике Хрватске и БиХ. Имајући ово у виду, локација „Черкезовац“ лежи на озбиљном активном систему расједа и у непосредној је близини два изузетно трусна подручја, бањалучки регион у БиХ, и покупско-петрињске области у Републици Хрватској, који се за сада издвајају по најјачим догођеним земљотресима у инструменталном периоду (задњих 100 година), што указује на веома озбиљне сеизмолошке карактеристике овог подручја;

- да је локација „Черкезовац“ одабрана искључиво на основу чињенице да у општини Двор постоји мањи број становника, усљед миграције становништва у претходним ратним дешавањима, с тим да је у потпуности занемарена чињеница да би нуклеарни објекат могао угрозити животе и здравље око 364,970 хиљада становника који, према подацима Агенције за статистику БиХ, односно према коначним резултатима Пописа становништва, домаћинстава и станова из 2013. године, живе у општинама и градовима у подручју сливa и подслива ријеке Уне, што значајно утиче на демографску ситуацију потенцијално угроженог подручја на територији Републике Српске;

- да ефекти по здравље од изложености зрачењу могу бити детерминистички и могу се јавити убрзо након излагања или стохастички, који се очитују много година након излагања. Поред тога, већ постоји негативан утицај на психолошки аспект здравља становништва на подручју Републике Српске усљед сазнања о чињеници да ће у њиховој непосредној близини бити изграђен нуклеарни објекат који може озбиљно угрозити животе и здравље људи, те у будућности негативно утицати на животе и здравље њихових потомака;

- да ће изградња нуклеарног објекта имати негативан утицај на социо-економски аспект живота становништва на подручју Републике Српске и БиХ, с обзиром да је предметно подручје изузетно повољно за органску пољопривреду, као и због чињенице да се становништво на том подручју бави пољопривредном производњом која би била угрожена изградњом објекта ове намјене;

- да је локација Трговске горе удаљена 3,5 km од културног добра „Историјска грађевина - Вијећница у Новом Граду“, које је уписано у Листу свјетске баштине у БиХ (UNESCO) и представља национални споменик Босне и Херцеговине.

3. Народна скупштина Републике Српске изражава забринутост због чињенице да је Република Хрватска на нетранспарентан начин и без прелиминарне процјене подобности локације извршила одабир локације „Черкезовац“, као локацију за одлагање радиоактивног отпада, без претходног укључивања Републике Српске и Бих у поступак одабира локације.

4. Народна скупштина Републике Српске сматра да Република Српска и БиХ нису благовремено укључене у спровођење стратешке процјене утицаја на животну средину јер на благовремено достављене примједбе и коментаре из Републике Српске и БиХ није достављен званичан одговор од стране Републике Хрватске, темељем чега су прекршене одредбе Протокола о стратешкој процјени животне средине уз Конвенцију о процјени утицаја на животну средину преко државних граница (SEA протокол), којег је БиХ ратификовала Одлуком, број 01.02-02-05-2-2867/16 od 15.12.2016. године („Службени гласник БиХ“- МУ број 3/2017).

5. Народна скупштина Републике Српске захтјева да Република Хрватска преиспита разлоге због којих је одабрала Трговску гору као локацију за изградњу спорног нуклеарног објекта те да се Републици Српској и БиХ достави образложен попис свих параметара због којих је наведени локалитет одабран и због којих се сматра повољнијим у односу на друге локације утврђене Стратегијом просторног развоја Републике Хрватске, која је била на снази прије доношења Националног програма проведбе Стратегије збрињавања радиоактивног отпада, искориштених извора и истрошеног нуклеарног горива - Програм за период до 2025. године са погледом до 2060. године.

6. Народна скупштина Републике Српске сматра да је назив планираног нуклеарног објекта „Центар за збрињавање радиоактивног отпада“ на локацији бившег војног складишта „Черкезовац“, одабран са намјером да се истим умањи значај процјене утицаја на животну средину у смислу одредаба Конвенције о процјени утицаја на животну средину преко државних граница (ЕСПОО конвенција) коју је БиХ ратификовала Одлуком, број 01-011-2157-32/32/09 од 12.08.2009. године („Службени гласник БиХ“- МУ број 8/09).

7. Народна скупштина Републике Српске указује да до сада није забиљежен случај изградње нуклеарног објекта на граници са другом државом која нема изграђене нуклеарне објекте. На јасну намјеру Републике Хрватске да изгради и успостави нуклеарни објекат на предметној локацији указује чињеница да је у Двору у априлу 2022. године, путем носиоца пројекта Фонда за финансирање разградње и збрињавање радиоактивног отпада и истрошеног нуклеарног горива Нуклеарне електране „Кршко“, отворен „Инфо центар о радиоактивном отпаду“, чији је циљ укључивање, информисање и едукација локалног становништва и јавности о збрињавању радиоактивног отпада на локацији Трговске горе.

8. Имајући у виду чињенице наведене у т. 1-6 ове резолуције, Народна скупштина Републике Српске сматра да је апсолутно неприхватљива и недопустива намјера Републике Хрватске да изгради нуклеарни објекат на локацији Трговске горе и тражи од надлежних органа у Републици Српској и Босни и Херцеговини, односно Предсједника Републике Српске, Владе Републике Српске и ресорних министарстава, Савјета министара БиХ, Представничког дома Парламентарне скупштине БиХ, Дома народа Парламентарне скупштине БиХ и Владе Федерације БиХ, а посебно од Предсједништва БиХ, да у циљу заштите безбједности и здравља својих грађана, интензивирају и координирају све расположиве политичке, правне и дипломатске активности у складу са одредбама међународног права у циљу спречавања Републике Хрватске да одложи радиоактивни отпад, истрошене изворе и истрошено нуклеарно гориво на локацији Трговске горе.

9. Народна скупштина Републике Српске позива Предсједништво БиХ, у чијој је искључивој надлежности спољна политика БиХ, да што прије размотри Информацију о активностима надлежних институција Републике Српске и БиХ поводом намјере Републике Хрватке да одлаже радиоактивни и нуклеарни отпад на локацији Трговска гора у непосредној близини са границе са Републиком Српском и БиХ, број 02/4.01-7-011-1107/23 од 06.06.2023. године, те да заузме јасне ставове о овом питању и наложи доношење низа конкретних системских мјера политичке, правне и дипломатске природе, које ће обезбједити политички договор или правне радње који ће онемогућити Републику Хрватску да изгради и успостави нуклеарни објекат и у њему одложи радиоактивни отпад те да о томе обавјести Републику Хрватску, релевантне међународне организације, Европску комисију и Европски парламент.

10. Народна скупштина Републике Српске позива Представнички дом Парламентарне скупштине БиХ, Дом народа Парламентарне скупштине БиХ и групу посланика „Зелени клуб“ у Парламенту БиХ, да у Парламенту БиХ усвоје нову резолуцију о противљењу намјерама Републике Хрватске и да о њеном саржају, путем својих руководстава и представника, упознају највише представнике земаља Европске уније, Европске комисије, Европског парламента, Међународне заједнице за атомску енергију и друге међународне органе и агенције које су надлежне за ову област.

11. Народна скупштина Републике Српске тражи да Република Хрватска предузиме активности у циљу обустављања од примјене Стратегије збрињавања радиоактивног отпада, искориштених извора и истрошеног нуклеарног горива, као и Националног програма за спровођење Стратегије збрињавања радиоактивног отпада, искориштених извора и истрошеног нуклеарног горива, у дијелу који се односи на одабир бившег војног складишта „Черкезовац“, као локације на којој ће бити изграђен нуклеарни објекат, док се од стране Републике Хрватске не доставе образложени разлози о начину одабира наведеног локалитета у односу на друге предвиђене локације, односно алтернативе.

12. Народна скупштина Републике Српске подржава рад и активности Правног и Експертског тима, који су предвиђени закључцима Стратегије заштите правног интереса БиХ везано за питања одлагања радиоактивног отпада на локацији Трговске горе, научна истраживања која су у току, као и укључивање стручне и академске заједнице, градова и општина који се налазе у сливу ријеке Уне те невладиних организација које се баве питањима заштите животне средине, у креирање и вођење информативне кампање у јавним медијима и у све друге облике изражавања незадовољства и неслагања са намјером Републике Хрватске по овом питању.

13. Резолуција ће бити објављена у „Службеном гласнику Републике Српске“.

Број: ПРЕДСЈЕДНИК

Датум: НАРОДНЕ СКУПШТИНЕ

Ненад Стевандић

**ОБРАЗЛОЖЕЊЕ**

**РЕЗОЛУЦИЈЕ О ПРОТИВЉЕЊУ АКТИВНОСТИМА ИЗГРАДЊЕ И**

**УСПОСТАВЉАЊА НУКЛЕАРНОГ ОБЈЕКТА «ЦЕНТАР ЗА ЗБРИЊАВАЊЕ**

**РАДИОАКТИВНОГ ОТПАДА» НА ЛОКАЦИЈИ ТРГОВСКЕ ГОРЕ,**

**ОПШТИНА ДВОР, РЕПУБЛИКА ХРВАТСКА**

**I УСТАВНИ ОСНОВ**

Уставни основ за доношење ове резолуције садржан је у члану 70. став 1. тачка 2. Устава Републике Српске, којим је прописано да Народна скупштина Републике Српске доноси законе, друге прописе и опште акте, као и у члану 179. Пословника Народне скупштине Републике Српске („Службени гласник Републике Српске“, број 66/20), којим је, између осталог, прописано да Народна скупштина Републике Српске доноси резолуцију.

**II РАЗЛОЗИ ЗА ДОНОШЕЊЕ РЕЗОЛУЦИЈЕ**

Овом резолуцијом Народна скупштина Републике Српске изражава противљење изградњи и успостављању нуклеарног објекта „Центар за збрињавање радиоактивног отпада“ на локацији бившег војног складишта „Черкезовац“ на Трговској гори, општина Двор, у којем ће се одлагати отпад ниске и средње радиоактивности те утврђује основне оквире за рјешење наведеног проблема.

Резолуција се доноси у циљу заштите интереса Републике Српске и БиХ, као и заштите безбједности и здравља грађана, узимајући у обзир сљедеће чињенице:

Министарство за просторно уређење, грађевинарство и екологију је на основу обавјештења од стране начелника Општине Нови Град и на основу сазнања из медија, у вези са активностима које се односе на изградњу нуклеарног објекта у којем ће се вршити одлагање радиоактивног отпада на локацији Трговске горе, Општина Двор, Република Хрватска, затражило од Министарства заштите околиша и природе Републике Хрватске достављање информације о пројекту и о спроведеним активностима од стране надлежних институција Републике Хрватске, које се односе на одабир локације Трговска гора.

У вези са наведеним затражено је предузимање активности из ресорних надлежности од Министарства иностраних послова БиХ, Министарства спољне трговине и економских односа БиХ, Министарства здравља и социјалне заштите Републике Српске, Државне регулаторне агенције за радијациону и нуклеарну безбједност, као и Предсједништва БиХ. На посебној сједници одржаној дана 15.04.2015. године, Скупштина општине Нови Град донијела је Резолуцију о противљењу активностима изградње одлагалишта отпада ниске и средње радиоактивности у општини Двор, Република Хрватска, те је иста достављена Министарству за просторно уређење, грађевинарство и екологију Републике Српске, као и Предсједништву БиХ, предсједавајућем Парламентарне скупштине БиХ, предсједавајућем Савјета министара, Дому народа, Министарству иностраних послова БиХ, предсједнику Републике Српске и предсједнику Владе Републике Српске.

У априлу 2015. године од стране стране општина: Нови Град и Костајница из Републике Српске и Босанска Крупа, Цазин, Бужим и Велика Кладуша из Федерације БиХ, потписан је акт којим се изражава противљење изградњи одлагалишта радиоактивног отпада на локалитету Трговска гора (Република Хрватска) те тражи од свих надлежних институција обустављање активности на одређивању локације Трговска гора за одлагање радиоактивног отпада, уз образложење да одређивањем локације Трговска гора за одлагање радиоактивног отпада могу бити нанесене несагледиве посљедице по здравље и живот становника општина и градова који се налазе у непосредној близини.

Истовремено, Одбор за европске интеграције и регионалну сарадњу Народне скупштине Републике Српске Закључком, број 02/4.03-1-011-1603-5-1/15 од 28.04.2015. године, је затражио од Министарства за просторно уређење, грађевинарстви и екологију предузимање свих могућих корака у вези са спречавањем изградње и успостављања нуклеарног објекта на локацији Трговска гора.

Дана 07.05.2015. године, Министарство за просторно уређење, грађевинарстви и екологију Републике Српске обавијештено је, путем Министарства вањске трговине и економских односа БиХ, да је у Републици Хрватској донесена Стратегија збрињавања радиоактивног отпада, истрошених извора и истрошеног нуклеарног горива у 2014. години, из које проистиче обавеза израде Националног програма спровођења наведене стратегије, којим ће се између осталог утврдити оквир за успостављање „Центра за збрињавање радиоактивног отпада“ у Двору. У акту је наводено да ће се за Национални програм спровести стратешка процјена утицаја на животну средину у складу са одредбама Директиве 2001/42/ЕЗ о процјени утицаја планова и програма на животну средину, што укључује и прекограничне консултације, али да израда Националног програма још није почела. Поред наведеног, Република Хрватска је истакла да ће у потпуности поштовати одредбе Протокола о стратешкој процјени уз Конвенцију о процјени утицаја на животну средину у прекограничном контексту, иако БиХ у то вријеме није била ратификовала овај протокол.

БиХ је ратификовала Заједничку конвенцију о сигурности збрињавања истрошеног горива и сигурности збрињавања радиоактивног отпада, која је на снази од дана 31.10.2012. године. На редовном састанку уговорних страна Заједничке конвенције, одржаном у сједишту Међународне агенције за атомску енергију IAEA у Бечу, дана 22.05.2015. године, на којем је учествовала и делегација БиХ, делегација Републике Хрватске је у свом извјештају потврдила намјеру изградње новог централног складишта за радиоактивни отпад и отпад настао декомисионирањем нуклеарне електране Кршко, у складу са Стратегијом усвојеном 2014. године, те да је започета израда основног дизајна складишта и почетне процјене његовог утицаја на животну средину, након чега ће се спровести детаљна процјена сигурности овог складишта и његовог утицаја на животну средину, као и да су започете јавне расправе за одабир локације овог складишта на Трговској гори, у општини Двор. У том извјештају је наведено да локација још увијек није детаљно одређена с обзиром да се чека сагласност локалне заједнице, те је изнесена намјера Републике Хрватске да изврши консултације са сусједним државама, односно са БиХ, у складу са међународним конвенцијама. Дакле, Република Хрватска је требала да на основу члана 13. став 1. тачка (iv) Конвенције, званично затражи консултације са БиХ, као уговорном страном Конвенције, која може да буде директно угрожена од одлагања радиоактивног отпада и истрошеног горива на локацији Трговске горе, која је само 2,2km удаљена од територије БиХ, односно општине Нови Град.

Државна регулаторна агенција за радијациону и нуклеарну безбједност БиХ, која је контакт тачка за Заједничку конвенцију о сигурности збрињавања истрошеног горива и сигурности збрињавања радиоактивног отпада, изричито се противи изградњи нуклеарног објекта на Трговској гори, из разлога непосредне близине границе са БиХ, наводећи да не постоје примјери у свијету да се такав нуклеарни објекат за одлагање радиоактивног отпада налази ван подручја нуклеарне електране у којој је настао, а у близини границе са другом државом.

Дана 15.07.2015. године, Дом народа Парламентарне скупштине БиХ, усвојио је Закључак број 02-50-6-7.1/15, којим је утврђена обавеза формирања радне групе за праћење стања и активности у вези са могућом изградњом и успостављањем нуклеарног објекта на локацији Трговске горе те је за формирање радне групе задужен Савјет министара БиХ. У вези са наведеним, Влада Републике Српске је именовала представнике из Републике Српске за чланство у наведеној групи. Истовремено, Влада Републике Српске донијела је Закључак, број 04/1-012-2-1566/15 од 23.07.2015. године, којим је задужила Министарство за просторно уређење, Министарство управе и локалне самоуправе и Министарство задравља и социјалне заштите, да израде текст Резолуције о противљењу активностима изградње одлагалишта отпада ниске и средње радиоактивности у Двору, Република Хрватска те исти доставе Влади Републике Српске на разматрање.

На сједници одржаној 23.07.2015. године Влада Републике Српске је разматрала Информацију о предузетим активностима у вези одлагања радиоактивног отпада на локалитету „Трговска гора“ Двор, Република Хрватска, број 15.04-052-2809/15 од 14.07.2023. године, коју је припремило Министарство за просторно уређење, грађевинарство и екологију, након чега је донесен закључак којим је Министарство за просторно уређење, грађевинарство и екологију задужено да, користећи расположиве податке о штетном утицају радиоактивног отпада на животну средину и здравље људи, припреми Резолуцију о противљењу активностима изградње одлагалишта отпада ниске и средње радиоактивности у општини Двор, Република Хрватска.

Резолуција о противљењу активностима изградње одлагалишта отпада ниске и средње радиоактивности у општини Двор, Република Хрватска („Службени гласник Републике Српске“, број 110/15) усвојена је на 15. посебној сједници Народне скупштине Републике Српске одржаној дана 23.12.2015. године. Резолуција је, заједно са Информацијом о предузетим активностима у вези одлагања радиоактивног отпада на локалитету „Трговска гора“ Двор, Република Хрватска, достављена у Министарство иностраних послова БиХ и другим институцијама на даље поступање. На основу Резолуције и напријед наведене информације, готово истовјетне резолуције, односно декларације, донио је и Парламент Федерације БиХ, Скупштина Унско-санског кантона, као и скупштине локалних заједница у свим градовима и општинама у Поуњу. Савјет министара БиХ је на 49. сједници одржаној дана 21.03.2016. године донио је Одлуку о формирању Радне групе за праћење стања и активности у вези са могућом изградњом одлагалишта радиоактивног отпада на локацији Трговска гора („Службеном гласнику БиХ“, број 28/16). Радна група формирана је као оперативно тијело са основним задатком да осигура координацију рада институција БиХ, Републике Српске, Федерације БиХ, Брчко Дистрикта и локалних нивоа власти у вези са активностима потенцијалне изградње одлагалишта радиоактивног отпада на локацији Трговска гора, Општина Двор. Представнички дом Парламентарне скупштине БиХ је дана 25.05.2016. године усвојио Резолуцију о неприхватању изградње складишта и одлагалишта радиоактивног отпада, искоришћених извора и истрошеног нуклеарног горива и противљењу активностима у вези са изградњом складишта и одлагалишта на Трговској гори, општина Двор, Република Хрватска.

Министарство вањских послова БиХ затражило је од Амбасаде БиХ у Загребу да обавијести Сабор Републике Хрватске о доношењу Резолуције Парламентарне скупштине БиХ о неприхватању изградње складишта и одлагалишта радиоактивног отпада, искориштених извора и истрошеног нуклеарног горива и противљењу активностима у вези с изградњом складишта и одлагалишта на Трговској гори. У сједишту ИАЕА одржан је припремни састанак, дана 18. и 19. 5. 2017. године, за 6. уговорних страна Заједничке конвенције. Државе потписнице Конвенције су биле у обавези доставити свој извјештај о испуњавању захтјева Конвенције, како би друге државе потписнице прегледале тај извјештај и доставиле евентуална питања. Република Хрватска у свом извјештају навела „Черкезовац на Трговској гори као потенцијалну локацију за изградњу нуклеарног објекта, као и чињеницу да предметна локација није дефинитивно потврђена с обзиром на то да Влада Републике Хрватске у то вријеме није усвојила „Приједлог програма проведбе Стратегије управљања радиоактивним отпадом у Републици Хрватској“.

Република Хрватска је дана 09.11.2018. године донијела Одлуку о доношењу Националног програма проведбе Стратегије збрињавања радиоактивног отпада, искориштених извора и истрошеног нуклеарног горива - Програм за период до 2025. године са погледом до 2060. године (“Народне новине“, бр.100/18 и 156/22) на основу које планира изградити и успоставити нуклеарни објекат „Центар за збрињавање радиоактивног отпада“ на локацији бившег војног складишта „Черкезовац“ у којем нису образложени критеријуми на основу којих је наведена локација одабрана као најповољнија у односу на друге локације наведене у просторно – планској документацији. Предсједништво БиХ је дана 22.03.2019. године усвојило закључке у којима је истакнута заштита свих права која припадају БиХ по правилима и нормама међународног права. Уважавајући закључке и иницијативе посланика Парламентарне скупштине БиХ који чине „Зелени клуб“, упућена је иницијатива Предсједништву БиХ и Савјету министара БиХ да се хитно покрену активности које се односе на формирање Правног и Експертског тима у циљу стварања услова за судску заштиту људских права грађана у БиХ, те да се позову институције у чијој су надлежности идентификовани извори међународног права за ову област на интензивирање активности усмјерених на оспоравање и спречавање успостављања одлагалишта радиоактивног отпада на локацији Трговске горе. Са циљем да се локација Трговска гора изузме из разматрања за изгардњу нуклеарног објекта, Министарство за просторно уређење, грађевинарство и екологију покренуло је поступак проглашeња заштите подручја ријеке Уне у категорији „парк природе“, узимајући у обзир чињеницу да постоји опасност да ће подручје ријеке Уне бити озбиљно угрожено, у вези са планираном изградњом нуклеарног објекта који ће се налазити у непосредној близини границе са БиХ, односно у близини ријеке Уне и Општине Нови Град. Одлуком Владе Републике Српске, број 04/1-012-2-2363/19 од 14.09.2019. године ( „Службени гласник Републике Српске“, број 79/19) Парк природе „Уна“ је проглашен заштићеним природним добром категорије V.

Министарство заштите околиша и енергије Републике Хрватске донијело је дана 30.03.2020. године одлуку којом се бивше војно складиште „Чекезовац“ на Трговској гори предаје Фонду за финансирање разградње и збрињавање радиоактивног отпада и истрошеног нуклеарног горива из Нуклеарне електране „Кршко“. Одлуком Савјета министара БиХ, број VM-87/20 од 21.05.2020.године, формирано је Координационо тијело БиХ за рјешавање проблематике одлагања радиоактивног отпада, истрошених извора и истрошеног нуклеарног горива на локацији Трговске горе. Координационо тијело чине министри Министарства спољне трговине и економских односа, Министарства за просторно уређење, грађевинарство и екологију Републике Српске и Министарства за околиш и туризам Федерације БиХ. Поред тога, Савјет министара БиХ је одлуком VM број 241/20, од 29.10.2020. године („Службени гласник БиХ“, број 3/21), формирао Правни тим, док је одлуком, ВМ број 257/20 од дана 29.10.2020. године, формиран Експертски тим („Службени гласник БиХ“, број 1/21) за израду Стратегије заштите правног интереса БиХ везано за питања одлагања радиоактивног отпада и истрошеног нуклеарног горива на локацији Трговске горе која се налази у Републици Хрватској.

Влада Републике Српске је закључком, број 04/1-012-22360/22 од 14.07.2022. године, дала сагласност на Нацрт Стратегије заштите правног интереса БиХ у вези са питањем одлагања радиоактивног отпада и истрошеног нуклеарног горива на локацији Трговска гора у Републици Хрватској. Предметним закључком Министарство за просторно уређење, грађевинарство и екологију је задужено да континуирано прати активности и да координише активности других надлежних институција, с циљем доступности података за потребе реализације активности из Стратегије. Влада је задужила Правобранилаштво Републике Српске да континуирано прати рад Правног тима са циљем заступања правних интереса Српске.

Министарство господарства и одрживог развоја Републике Хрватске обавјестило Министарство спољних послова БиХ, нотификацијом од дана 24.02.2023. године, да је  у Републици Хрватској започет поступак одређивања садржаја Студије утицаја на животну средину збрињавања радиоактивног отпада на локацији «Черкезовац» на Трговској гори. Од надлежних органа Републике Хрватске до данас није стигао званичан одговор на благовремено достављене примједбе из Републике Српске и БиХ, већ је на интернет страници Државног завода за радиолошку и нуклеарну безбједност Републике Хрватске објављен документ под називом „Одговори на примједбе и мишљења с јавног увида стратешке студије за Национални програм проведбе Стратегије збрињавања радиоактивног отпада, искориштених извора и истрошеног нуклеарног горива (Програм за раздобље до 2015. године с погледом до 2060. године)“ из којег произилази да нису уважене примједбе Министарства спољне трговине и економских односа БиХ, Министарства иностраних послова БиХ, Државне регулаторне агенције за радијациону и нуклеарну безбједност, Министарства за просторно уређење, грађевинарство и екологију и Групе аутора са Универзитета у Тузли, Универзитета у Сарајеву и Универзитета у Бихаћу.

Влада Републике Српске донијела је Одлуку о усвајању акционог плана спровођења основних геолошких истраживања за период од 2023-2025. године, број 04/1-012-2-1085/23 од 06.04.2023.године, («Службени гласник Републике Српске», број 36/23) на основу које су обезбјеђена финансијска средства у Буџету Републике Српске са циљем дефинисања геолошке грађе ширег простора одлагалишта нуклеарног отпада Трговска гора за територију Републике Српске у износу од 937.170,00 КМ. Истраживања на терену су почела дана 02.10.2023. године, а циљ истраживања је утврђивање „нултог стања“ радиоактивности, те спровођење геолошких, хидролошких и сеизмолошких истраживања ради обезбјеђења доказа који ће бити веома значајни у аргументацији разлога због којих спорна локација не представља погодно тло за изградњу нуклеарног објекта.

Народна скупштина Републике Српске је на четвртој редовној сједници одржаној дана 18.7.2023. разматрала Информацију о одржаној тематској сједници под називом «Активности надлежних институција Републике Српске и БиХ поводом намјере Републике Хрватске да одлаже радиоактивни отпад на локацији Трговске горе у непосредној близини границе са Републиком Српском и Босном и Херцеговином“ и усвојила закључке којима се подржавају све досадашње активности те се тражи ангажман Предсједништва БиХ, као и доношоње нових резолуција/декларација на свим нивоима власти у БиХ. Дана 20.07.2023. године Народна скупштина Републике Српске је донијела Закључак о усвајању информације Одбора за заштиту животне средине о одржаној тематској сједници под називом «Активности надлежних институција Републике Српске и БиХ поводом намјере Републике Хрватске да одлаже радиоактивни и нуклеарни отпад на локацији Трговскe горe у непосредној близини границе са Републиком Српском и БиХ“ («Службени гласник Републике Српске», број 69/23), који је достављен Влади Републике Српске, односно Министартсву за просторно уређење, грађевинарство и екологију дана 09.08.2023. године. Одбор за заштиту животне средине у Народној скупштини Републике Српске је у тачки 8. предметног Закључка предложио да Влада Републике Српске, односно министарство надлежно за заштиту животне средине у Републици Српској, предложи Народној скупштини Републике Српске доношење нове резолуције о противљењу изградњи одлагалишта на локацији Трговске горе и упути резолуцију у Народну скупштину на расправу јер је посљедњи пут Народна скупштина о овом питању расправљала 23.12.2015. године.

Усвајање ове резолуције у Народној скупштини Републике Српске је неопходно како би се изразило противљење и утврдила политика од стране највишег нивоа законодавне власти у Републици Српској, везано за избор локације за одлагање радиоактивног отпада у Републици Хрватској. Неопходно је да све надлежне институције у Републици Српској, као и БиХ, стручна и академска заједница, градови и општине који се налазе у сливу ријеке Уне, као и невладине организације које се баве питањима заштите животне средине, заузму јединствен став и предузму све активности у циљу спречавања реализације активности на наведеној локацији, а у циљу заштите интереса Републике Српске и БиХ, као и заштите безбједности и здравља становништва и уставом загарантованог права на здраву животну средину.

**III ФИНАНСИЈСКА СРЕДСТВА**

За спровођење ове резолуције нису потребна додатна средства из буџета Републике Српске.